ml en sl en en en en en en en de en en en ml ml ml ml ml ml ml ml ml ml ml ml ml ml ml fr ml en ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
കണ്ടുപഠിക്കണം ആ വൃദ്ധ ദമ്പതികളെ | RISALA WEEKLY
To search in site, type your keyword and hit enter
Article · Articles · Issue · Issue 1204 · തളിരിലകള്‍
ശംസുവിന് ഒരു ബുക്ക് വായിക്കാന്‍ കൊടുക്കാനോങ്ങിയ അവിടെ വരെയായിരുന്നല്ലോ നമ്മള്‍ പറഞ്ഞുനിര്‍ത്തിയത്. ഗുളിക മിണുങ്ങി ചികിത്സിക്കുമ്പോലെത്തന്നെ വായനയിലൂടെ രോഗശമനം കണ്ടെത്തുന്ന ഒരു രീതിയുണ്ട്. ബിബ്ലിയോതെറാപ്പി എന്ന പേരില്‍. ശംസുവിന്റെ കാര്യത്തില്‍ താല്‍കാലികമായി അത് നടപ്പിലാക്കാനായിരുന്നു എന്റെ പദ്ധതി. പക്ഷേ നേരത്തെ ‘തളിരിലകള്‍’ വായിക്കാന്‍ കൊടുത്തതും ഞാന്‍ പുറത്തുപോയി വരവെ അന്നതില്‍ തലവെച്ചുറങ്ങുന്നതുമായ ആഘാതദൃശ്യം എന്റെ മനസ്സില്‍ കത്തിക്കരിഞ്ഞു. ആയതുകൊണ്ട്, ഞാന്‍ ചെയ്തതെന്തെന്നോ, നേരിട്ട് ഷെല്‍ഫ് വലിച്ചു തുറന്ന് ആ പുസ്തകം വലിച്ചൂരി, പേജ് വിടര്‍ത്തി ലൈവായി വായിച്ചുകൊടുത്തു. ആ വരികള്‍ ഞാന്‍ താഴെ എഴുതാം. ആരുടെ ഏത് പുസ്തകത്തിലെ ഏത് അധ്യായമാണതെന്ന് നിങ്ങളില്‍ എത്രപേര്‍ തിരിച്ചറിയുന്നുണ്ടെന്ന് ഞാനൊന്ന് നോക്കട്ടെ.
”…അല്‍പം അകലെ തൂണുകള്‍ക്കിടയില്‍ ഒരു വൃദ്ധനും വൃദ്ധയും അലൂമിനിയപാത്രത്തില്‍നിന്ന് ചോറുവാരി വൃദ്ധയുടെ വായില്‍ വെച്ചുകൊടുക്കുകയായിരുന്നു വൃദ്ധന്‍…
ക്ഷേത്രത്തിന് ഒരു പ്രദക്ഷിണം വെച്ച് ഞാന്‍ കരിങ്കല്‍ തൂണില്‍ തിരിച്ചെത്തി. വൃദ്ധന്‍ ഇലച്ചീന്തില്‍നിന്ന് ഇഡ്ഡലി പൊട്ടിച്ച് വൃദ്ധക്ക് കൊടുക്കുന്നു.
പ്രദക്ഷിണങ്ങള്‍ക്കിടയില്‍ ആ വൃദ്ധ ദമ്പതികളെ പലപ്പോഴും ഞാന്‍ കണ്ടു. ചിലപ്പോള്‍ ഏതെങ്കിലും നടയില്‍ തൊഴുകൈയുമായി. ചിലപ്പോള്‍ കല്‍ത്തട്ടുകളുടെ തണലുകളില്‍ നിശബ്ദരായി. ചിലപ്പോള്‍ കല്‍ത്തൂണുകള്‍ക്കിടയില്‍ എന്തൊക്കെയോ സംസാരിച്ചുകൊണ്ട്. എപ്പോഴും ഇണപിരിയാതെ.
കല്‍തൂണും ചാരി കാല്‍നീട്ടിയിരിക്കുകയായിരുന്നു വൃദ്ധന്‍. അയാളുടെ മടിയില്‍ തലവെച്ച് വൃദ്ധ കിടന്നു. അവരുടെ വെള്ളി മുടിയിഴകളില്‍ പ്രേമത്തോടെ വിരലോടിക്കുകയാണ് വൃദ്ധന്‍.
വൃദ്ധന്‍ പറഞ്ഞുകൊണ്ടിരുന്നത് നിരുദ്യോഗവും സര്‍വ സാധാരണവുമായ കഥയായിരുന്നു. മനുഷ്യജന്മത്തിന്റെ എല്ലാ നിയോഗങ്ങളും നിറവേറ്റി പരാതിയില്ലാതെ, പരിഭവമില്ലാതെ, പകയില്ലാതെ, െൈനെരാശ്യമോ കുറ്റബോധമോ ഇല്ലാതെ എഴുപത്തിരണ്ട് വര്‍ഷങ്ങള്‍ ഒന്നിച്ചുജീവിച്ച രണ്ടു മനുഷ്യ ജീവികളുടെ കഥ.”
ശംസൂ, എഴുപത്തിരണ്ട് വര്‍ഷം പോയിട്ട് ഏഴര വര്‍ഷം പൂര്‍ത്തിയായിട്ടില്ല; നിന്റെ ദാമ്പത്യ ജീവിതത്തിന്. നീ ഇപ്പോള്‍ത്തന്നെ എല്ലാം കെട്ടിപ്പൂട്ടി രണ്ടും രണ്ടുവഴിക്ക് എന്ന് തീര്‍ച്ചപ്പെടുത്തിക്കഴിഞ്ഞു.
ശംസൂ, ഒരു കാര്യം ഞാന്‍ പറയാം. നിന്റെത് മാത്രമല്ല. പൊതുവെ കപ്പിളുകള്‍ മധ്യവയസ്സ് കഴിയുമ്പോഴേക്ക് ഒരു കൂരയില്‍ തന്നെ രണ്ട് വഴിക്ക് ജീവിക്കുന്ന രീതിയാണ് കാണുന്നത്. വാസ്തവത്തില്‍ എത്ര വയസ്സായാലും കപ്പിളുകള്‍ ഉറക്കത്തിലും ഉണര്‍ച്ചയിലും പോക്കിലും വരവിലും കപ്പിളുകളായിത്തന്നെ കഴിയണം. ജീവിതത്തിന്റെ ഒരു പ്രത്യേക ദശയെത്തുമ്പോള്‍ അച്ഛനും മക്കളും ചേര്‍ന്ന് അമ്മയെ അരുക്കാക്കുകയോ അല്ലെങ്കില്‍ അമ്മയും മക്കളും ചേര്‍ന്ന് അച്ഛനെ അരുക്കാക്കുകയോ ചെയ്യാറുണ്ട്. അങ്ങനെ ചില വയസ്സു ജീവിതങ്ങള്‍ ആള്‍പെരുമക്കിടയിലും ആരുമില്ലാത്തവരായി, ഏകാന്തതയോടെ അവഗണനകള്‍ക്കിടയില്‍ കാരസ്‌ക്കരത്തോഴന്മാരായി കടിച്ചിറക്കി ജീവിച്ചുപോരുന്നവരുണ്ട്. എന്നാല്‍ നിനക്ക് വേദാന്തം പോലുള്ള ഒരു പരമരഹസ്യം കേള്‍ക്കണോ? ഇങ്ങനെ ആരെങ്കിലുമൊരാള്‍ സങ്കടത്തില്‍ രഹസ്യമായി ജീവിക്കുന്നുണ്ടെങ്കില്‍ ആ വീട്ടില്‍ കാര്യങ്ങളെല്ലാം ഏങ്കോണിച്ചിരിക്കുമെന്ന് നീ അറിഞ്ഞുവെച്ചോ. മക്കള്‍ക്കൊന്നും തന്നെ മനസ്സമാധാനമുണ്ടാവില്ല. ഇണകള്‍തമ്മില്‍ മനപ്പൊരുത്തം കാണില്ല. കാര്യങ്ങളൊന്നും ട്രാക്കിലൂടെ ഓടിയെന്ന് വരില്ല. യഥാര്‍ത്ഥ പ്രശ്‌നമെന്തെന്ന് ആര്‍ക്കുമൊട്ട് പിടുത്തം കിട്ടുകയുമില്ല. അധികയിടങ്ങളിലും പെണ്ണാണ് സങ്കടത്തീറ്റക്ക് വിധേയപ്പെടുക. പെണ്ണിനെ പൊട്ടിയ കളിപ്പാട്ടമാക്കി മാറ്റുന്നതിനെതിരെ കമലസുരയ്യ പൊട്ടിത്തെറിച്ചത് നീര്‍മാതളം പൂത്ത കാലത്തില്‍ നീ വായിച്ചിട്ടില്ലേ?(നിനക്കെന്ത് നീര്‍മാതളം?). ശംസൂ ഞാന്‍ നിന്നെ കളിയാക്കാന്‍വേണ്ടി പറയുകയാണെന്ന് കരുതല്ലേ. നമ്മളിങ്ങനെ തിന്ന് കുടിച്ച് ഉറങ്ങി തൂറിപ്പാത്തി കഴിക്കാനുള്ളതാണോ ഈ ജീവിതം. പശു പാലും, തെങ്ങ് തേങ്ങയും, പോത്ത് ഇറച്ചിയും, മാന്‍ കസ്തൂരിയും, പുഴു പട്ടും, തേനീച്ച തേനുമൊക്കെ തന്ന് ഒടുങ്ങുന്നു. ഞാനും നീയുമൊക്കെ എന്താണ് ലോകത്തിനായി തിരിച്ചുനല്‍കുന്നത്. കുറച്ചൊക്കെ വായിക്കുകയും ചിന്തിക്കുകയും ആളുകളോട് ഇടപഴകുകയും ചെയ്ത് കുറെ തിരിച്ചറിവുകള്‍ കണ്ടെത്താനുണ്ട് ശംസൂ. ചില കാര്യങ്ങള്‍ വായിക്കുമ്പോഴാണ് നമ്മുടെ ഉള്ളില്‍ തിരിച്ചറിവിന്റെ കൊള്ളിമീനുകള്‍ പായുക. അതുവരെ മറഞ്ഞ് കിടന്ന ഒരുപാട് ദേശങ്ങള്‍ നമുക്കിപ്പോള്‍ വെളിപ്പെട്ട് വരും. തിക്തമായ ചില യാഥാര്‍ത്ഥ്യങ്ങളിലേക്ക് നമുക്ക് അകക്കാഴ്ച കിട്ടും. നിന്റെ ഭാര്യയടക്കം, നിന്റെ ഉമ്മയടക്കം എത്ര കഷ്ടപ്പെട്ടാണ് ജീവിക്കുന്നതെന്നറിയോ. അവരുടെ വരണ്ടുവീണ ജീവിതത്തിലേക്ക് പച്ചപ്പ് പൊടിയുന്ന വെള്ളം തെളിക്കാന്‍ നീ വിചാരിച്ചാല്‍ ഒരു പരിധി വരെ കഴിയും. ആയതിന് നിനക്ക് കൃത്യമായ നയങ്ങളും നിലപാടുകളുമൊക്കെ ഉണ്ടായിരിക്കണം. നീ എന്റെ ആ ഷെല്‍ഫിലേക്ക് നോക്ക്. കശുവണ്ടിയുടെ വമ്പന്‍ ചിത്രമുള്ള ഒരു ബുക്ക് കാണുന്നുണ്ടോ നീ. അതിങ്ങെട്. കണ്ടാല്‍ തോന്നും ഇത് അണ്ടിയെക്കുറിച്ചുള്ള കഥയാണെന്ന്. അതെ, അണ്ടിയുണ്ടാക്കാന്‍ വിഷം തെളിച്ച് മനുഷ്യനെ കരിച്ച് കൊല്ലുന്ന എന്‍ഡോസള്‍ഫാന്‍ വിരുദ്ധ കഥയാണത്. എന്‍മകജെ. പക്ഷേ അതുമാത്രമല്ല, അത് ഉദാഹരണത്തിന് ചില വരികള്‍ ഞാന്‍ നിനക്ക് വായിച്ചുതരാം. നീ ഉറങ്ങാതെ കേള്‍ക്ക്; ”വീട്ടിനകത്തും പുറത്തും സ്ത്രീകള്‍ നെട്ടോട്ടമോടുന്നത് കണ്ടാണ് ഞാന്‍ വളര്‍ന്നത്. പുരുഷന്റെ സുഖത്തിനുവേണ്ടി ഹോമിക്കപ്പെടുന്ന വെറും ശരീരങ്ങള്‍. വിവാഹം സ്ത്രീയുടെ മേല്‍ പരമാധികാരം സ്ഥാപിക്കാനുള്ള ഒരു വ്യവസ്ഥമാത്രമാണെന്ന് തോന്നിയതുകൊണ്ടാണ് ഞാന്‍ വിവാഹമേ വേണ്ടാന്നുവെച്ചത്. കുടുംബത്തില്‍ അധികാരി ചമയാതിരിക്കാന്‍… സ്ത്രീ എന്നും ഒരു വീട്ടുപകരണമായിരുന്നു. എപ്പോഴും അഴുക്കുകളില്‍ കഴിയാനും വിഴുപ്പുകള്‍ അലക്കാനും അടുക്കളയില്‍ ഏത് നേരത്തും വെന്തുകൊണ്ടിരിക്കാനും വിധിക്കപ്പെട്ടവള്‍.” നിന്റെ ഏതൊക്കെയോ ഞരമ്പുകള്‍ക്ക് കൂച്ചിവലി അനുഭവപ്പെടുന്നില്ലേ ഇപ്പോള്‍. അതാ പറഞ്ഞത് കുറച്ചൊക്കെ വായിച്ചാലാണ് കാര്യങ്ങളില്‍ ഒരു ലോകവീക്ഷണം രൂപപ്പെടുത്തിയെടുക്കാനാവുകയെന്ന്. ശ്ശൊ നിന്നെക്കൊണ്ട് വായിപ്പിക്കേണ്ടതായിരുന്നു ആരാച്ചാരിലെ ചില ഭാഗങ്ങള്‍. അതിവിടെയില്ല. കഴിഞ്ഞ ദിവസം സിദ്ധി വായിക്കാന്‍ കൊണ്ടുപോയി. അതില്‍ ശരിക്കും നീയുണ്ട്. നിന്റെ ഭാര്യയുമുണ്ട്. നിന്റെ കെട്ടിയവള്‍ എന്റെ പത്‌നിയോട് പറഞ്ഞ ഒരു കാര്യം കേള്‍ക്കണോ നിനക്ക്. നീ അവളെ എങ്ങനെയെല്ലാം എന്തെല്ലാം നിലക്ക് മര്‍ദിച്ചാലും വേദനിപ്പിച്ചാലും അവള്‍ക്ക് നിന്നെ ഇഷ്ടമാണെന്ന് !!! ചേതനാ ഗുഡാമല്ലിക്കിന്റെ അമ്മയോണെന്ന് തോന്നുന്നു; കൊടുക്കുന്ന ഒരുപദേശമുണ്ട്. അതില്‍ പറയുന്നത് മോളേ, സ്ത്രീ എന്ന് വെച്ചാല്‍ അവളെ ആഹരിപ്പിക്കുന്നവനെ മാത്രമല്ല, വേദനിപ്പിക്കുന്നവനെയും ഇഷ്ടപ്പെടാന്‍ കഴിയുന്നവളാണെന്ന്. അത് വായിച്ചുതീര്‍ന്നപ്പോള്‍ അതിന് അവാര്‍ഡുകള്‍ ഇനിയും കിട്ടട്ടെ, എങ്കിലും ആവര്‍ത്തനം കുറക്കാമായിരുന്നു എന്നൊരു മിശ്രിത നിരൂപണമാണ് എനിക്കുണ്ടായത്.
ശംസൂ, അടിയും പിടിയുമൊക്കെ ദമ്പദികള്‍ക്കിയില്‍ സാധാരണമാണ്. പക്ഷേ നീ അതിനെ ഒരു വമ്പന്‍ പ്രസ്ഥാനമാക്കി സ്ഥാപനവല്‍കരിക്കുന്നതാണ് തെറ്റ്. സത്യം പറയുകയാണെങ്കില്‍ നീ വന്ന് കയറുന്ന സമയത്ത് ഞാനും എന്റോളും തമ്മില്‍ തെറ്റി നില്‍ക്കുകയായിരുന്നു. ഞാന്‍ അവളുടെ നമ്പറിലേക്ക് നിന്റെ ഭാര്യയെക്കൊണ്ട് വിളിപ്പിച്ചത് തന്നെ ഒരു നമ്പറായിരുന്നു. ഇനി കുറേക്കാലത്തേക്ക് നല്ലതായിരിക്കും. നീ അങ്ങനെയല്ല. നീ കിട്ടിയതില്‍ പിടിച്ചുതൂങ്ങി കാലങ്ങളോളം കെറുവിച്ച് നിന്ന് ജീവിതം കട്ടപ്പുകയാക്കുകയാണ്. ശംസൂ, നമ്മള്‍ ഒരാളെ വെറുത്തുകഴിയുമ്പോള്‍ അയാളെ കാണുന്നേരവും അയാളോട് അഭിമുഖീകരിക്കേണ്ടിവരുമ്പോഴും അയാളെപ്പറ്റി ഓര്‍ക്കുമ്പോള്‍ പോലും നമ്മുടെ ശരീരത്തില്‍ ദോഷകരമായ ചില ഹോര്‍മോണുകള്‍ ഉത്പാദിപ്പിക്കും. അത് നമ്മുടെ മനസ്സിന്റെ സന്തുഷ്ടിയെ കെടുത്തിക്കളയും. ഈ ഹോര്‍മോണിന്റെ അളവ് അമിതമായി കൂടിയാല്‍ മാരകമായ രോഗങ്ങള്‍ വരാം എന്നൊക്കെ ഞാനൊരു സ്യൂഡോമെഡിക്കല്‍ ഉപദേശം കൊടുക്കുമ്പോള്‍ അവനത് ശ്രദ്ധിക്കുന്നില്ല എന്നെനിക്ക് തോന്നി. ഞാന്‍ പറഞ്ഞ് നിര്‍ത്തിയതും, അല്ല നിങ്ങള്‍ തെറ്റിയത് എന്തിനായിരുന്നു? അതാണവനപ്പോള്‍ അറിയേണ്ടത്. മൊരടന്‍!! എനിക്ക് ഒരു കാര്യം പറയുമ്പോള്‍ പൂര്‍ണമായി ശ്രദ്ധിക്കാത്ത ആളെ തീരെ ഇഷ്ടമല്ല. ഏതായാലും പോവാനൊരുങ്ങിയതല്ലേ. ഞാന്‍ ക്ഷമിച്ചു.
അത് ഞാന്‍ മോന്റെ മുടിവെട്ടിക്കൊടുത്തത് അവള്‍ക്കിഷ്ടപ്പെട്ടില്ല. ബാര്‍ബര്‍ഷോപ്പില്‍ പോയി വെട്ടിവരാനായിരുന്നു ഉത്തരവ്. ഞാന്‍ ഓഫീസ് റൂമില്‍ പോയി ഗാന്ധിജിയുടെ സ്വാശ്രയ സിദ്ധാന്തം നടപ്പില്‍ വരുത്തി. കുട്ടികളുടെ കുഞ്ഞിത്തലയാണെന്ന് പറഞ്ഞിട്ട് കാര്യമില്ല, പീടികയില്‍ 60 രൂപ കൊടുക്കണം. അതിനുമാത്രം മുടിയില്ല താനും. ഞാന്‍ ചീര്‍പ്പും കത്രികയുമായി കലാപരമായി കവച്ചുവെച്ച് കൃത്യമായി മുടിമുറിച്ചു. ഇതെന്താ കൊരങ്ങനെപ്പോലെയാക്കിയത്? എന്നാണവള്‍ ചോദിച്ചത്. സത്യത്തില്‍ അവളെന്നെ പ്രോത്സാഹിപ്പിക്കുകയായിരുന്നു വേണ്ടിയിരുന്നത്. ഞാനവളുടെ എത്ര പൊട്ടപ്പാചകങ്ങളെ പുകഴ്ത്തിയിട്ടുണ്ട്. മോശമില്ല, ഒന്നുരണ്ട് തവണ വെട്ടുമ്പോള്‍ കണ്ടീഷനാകും എന്നായിരുന്നു ശരിക്കും അവള്‍ പറയേണ്ടിയിരുന്നത്.
പിന്നെ എന്തുപറഞ്ഞാലും ഒരു എക്‌സ്‌പേര്‍ട്ട് ബാര്‍ബറെ പോലെ നമുക്കാവില്ലല്ലോ. അതില്‍ ഒന്നുരണ്ട് പറഞ്ഞ് തെറ്റിത്തുടങ്ങി. ദേഷ്യം മൂത്തപ്പോള്‍ അധികം പറഞ്ഞാല്‍ നിന്റെ മുടിയും മുറിച്ച് മൊട്ടയാക്കും എന്ന് ഞാന്‍ ഭീഷണിപ്പെടുത്തി. അതോടെ ക്ലോസ്!!! നീ വന്നതോടെ വീണ്ടും ചാലുവായി. ഇനി നീ പോയി, നല്ല മോനായി ജീവിക്കാന്‍ തുടങ്ങി എന്ന് കേള്‍ക്കുന്നതിലാണ് എന്റെ സന്തോഷം. സ്വയം സന്തുഷ്ടരാവുക വഴി അന്യരെയും സന്തോഷിപ്പിക്കുന്ന നല്ല ജീവിതം നയിക്കാന്‍ നിനക്ക് ഉതവി ലഭിക്കട്ടേ…
കണ്ടുപഠിക്കണം ആ വൃദ്ധ ദമ്പതികളെ added by Risala Weekly on October 5, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech